khistorydata/jeongjo-sjw-relations huggingface dataset:
정조 1년
丁酉十月十四日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆金勉柱。醫官慶絢。以次進伏訖。絢奉湯劑進前。上進御。上曰。政官之連日違牌。是何道理。都憲之疏。旣是泛論。則吏判之身自擔當。一味撕捱。亦涉過當。且昨下政命。尙不開政。體統所在。極爲駭然。參議之連違召命。尤萬萬不當矣。國榮曰。然矣。參議則以長銓之撕捱。有所難安。尙不得膺命云矣。命讀吏曹草記。國榮讀奏訖。命退去。諸臣以次出。
정조 1년
丁酉十月十四日酉時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。吏判何如是過爲撕捱乎。懸牌闕外。終不膺命。揆以體統。萬萬駭然。國榮曰。屢次飭敎之下。至爲懸牌。此必終難冒膺之意也。上曰。都憲之疏。不過官師相規。有何過引之事。而若是支離乎。命讀禁府尹珖添問目草記。上曰。莫重國穀之肆然發賣。論以國法。可謂罔赦。此等之類。各別嚴處。然後可懲日後矣。國榮曰。擅分之罪。猶此不輕。況發賣乎。如此不法之人。當嚴勘矣。上曰。討逆奏文。誰當製進乎。國榮曰。藝文提學當製進矣。上曰。拜表不遠。從速製進無妨矣。國榮曰。今方始製云矣。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨徐有防坐。左副承旨徐逈修坐直。右副承旨吳載紹坐。同副承旨李秉模坐。注書柳孟養藥院直鄭東浚仕直。事變假注書白師謹仕。
정조 1년
李亨逵啓曰。吏曹判書李徽之。特敎開政。已至多日。懸牌闕外。又經一宿。累度催促。無意膺命。事體所在。誠極未安。吏曹判書李徽之。從重推考。使之卽爲開政。何如。傳曰。允。
정조 1년
傳于李亨逵曰。左副承旨馳詣元陵。奉審以來。
정조 1년
傳于徐有防曰。騎馬一匹立之。宣傳官一員待令。
정조 1년
以備忘記。傳于李亨逵曰。別無可引之情勢。特敎之下。日事違牌。又於闕外。懸牌經夜。揆以分義。極爲寒心。所係體統。又以掃地。況都憲之疏。豈非有意之說。此等事必欲引義。則官師其可不相警乎。吏曹判書李徽之罷職。開政命下。已至多日。冢宰重任。不容替曠。兵曹判書金鍾秀爲吏曹判書。卽爲牌招開政。參議鄭民始。只推更爲牌招。同參政事。
정조 1년
落點兵曹判書鄭弘淳。
정조 1년
吳載紹啓曰。新除授兵曹判書鄭弘淳。卽爲牌招。傳授命召。何如。傳曰。允。
정조 1년
傳于吳載紹曰。戶曹判書前望單子入之。
정조 1년
傳于吳載紹曰。新除授戶曹判書具允鈺牌招察任。
정조 1년
有政。吏批。判書金鍾秀牌不進。參判未差。參議鄭民始進。左副承旨徐逈修進。啓曰。判書金鍾秀牌不進。參判未差。小臣獨政未安。何以爲之。敢稟。傳曰。仍爲之。以洪樂性爲工曹判書。李義翊爲刑曹參議。金鍾秀爲知春秋。沈興永爲戶曹佐郞。元綮鎭爲監察。朴長燮爲平安都事。權拭爲龜城府使。李㷜爲肅川府使。鄭弘淳爲軍器提調。具善亨爲軍器僉正。訓鍊提調鄭弘淳具允鈺。禁衛提調鄭弘淳。御營提調鄭弘淳單付。
정조 1년
兵批。行判書鄭弘淳病。參判嚴璹病。參議柳戇入直進。參知李敬養病。左副承旨徐逈修進。副司直徐浩修。副司正白師謹。副司勇崔曄。北道參軍任希莘單付。
정조 1년
以十八日專經武臣殿講。取稟。傳于徐逈修曰。念後更稟。
정조 1년
李亨逵。以兵曹言啓曰。今十月十五日。晉州居鄭召史稱姓女人。自敦化西挾門入來。鳴申聞鼓。依定式下該曹推問。何如。傳曰。允。
정조 1년
執義洪彦喆啓曰。請大靜縣爲奴罪人金壽賢依律處斷。請爲奴罪人河翼龍金重得亟令王府。設鞫得情。快正王法。請梁山郡定配罪人錫達依律處斷。請削黜罪人金漢耆亟施竄配之典。請海南縣竄配罪人金載順亟令王府。設鞫嚴問。請故判書李潭亟施追削之典。請遠配罪人洪達洙亟令王府。更加嚴鞫。依律處斷。請遠竄罪人聖中亟令王府。設鞫嚴問。期於得情。快正王法。請削版罪人有臣宗甲義駿竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。設鞫嚴問。快施當律。請黑山島島配罪人李普溫設鞫嚴問。請鍾城府定配罪人趙濟泰。海南縣定配罪人李潤成更令王府。設鞫得情。施以當律。請定配罪人趙嵎亟寢酌處之命。仍令王府。設鞫得情。夬正王法。請減死安置罪人興老亟寢酌處之命。仍令王府。設鞫得情。夬正王法。答曰。不允。
정조 1년
丁酉十月十五日辰時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。宮墻頹圮處。皆已完築乎。國榮曰。役處浩大。故姑未完築。而未凍前可以畢役云矣。上曰。卿於永夜。看何冊子。國榮曰。別無主看冊子。而四更前不得入睡。故自然以書字消寂矣。上曰。公私酬應之暇。能晝射夜書。可謂古將規模也。國榮曰。臣不過一書生耳。安敢望古將規模乎。伏承聖敎。尤切惶恧。命讀嶺南漂戶狀啓訖。命退去。諸臣以次出。
정조 1년
丁酉十月十五日午時。上詣孝明殿。晝茶禮入侍時。左承旨李亨逵。右承旨徐有防。右副承旨吳載紹。記事官鄭東浚。記事官林錫喆金勉柱。以次陪從。上具衰服。詣孝明殿親行晝茶禮。儀注上同上還詣齋室。上曰。騎馬一匹立之。宣傳官一員待命。出榻敎上曰。宣傳官馳詣元陵。陵內奉審後。內外山竝摘奸以來事。分付。仍還內。承史以次退出。
정조 1년
丁酉十月十五日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆金勉柱。醫官慶絢。以次進伏訖。絢奉湯劑進前。上進御。命讀大司憲趙時俊疏。國榮讀奏。上曰。吏判旣無可引之情勢。而屢次飭敎之下。違牌不已。至於懸牌經宿之擧。設或有私義之難安者。何不念分義之絶嚴乎。揆以體統。不可止於問備薄勘矣。國榮曰。都憲之疏。雖非有意之說。評論銓官。旣不草草。則居其職者。似當一番引義。而日事違召。懸牌經宿。終涉過矣。上曰。今則促敎亦涉支離。當處分矣。命退去。諸臣以次出。
정조 1년
丁酉十月十五日酉時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。上曰。新除授吏判。何爲違牌。國榮曰。陞資後初授冢宰之任。似當一番辭免矣。上曰。兵判入來乎。國榮曰。俄者承牌云矣。上曰。吏議入來開政乎。國榮曰。方開政云矣。上曰。注書出去。政望催促。少間。中使奉進望筒。命國榮讀政望。上落點。上曰。新除戶判。何如。國榮曰。見今卿宰之立朝者無多。此外更無可合之人。且曾經地部。想必鍊熟矣。上曰。然矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨徐有防坐直。左副承旨徐逈修坐。右副承旨吳載紹坐直。同副承旨李秉模坐。注書柳孟養藥院直鄭東浚仕直。事變假注書白師謹仕。
정조 1년
傳于徐逈修曰。右承旨入侍。
정조 1년
傳于吳載紹曰。政官待明朝牌招開政。
정조 1년
傳于徐有防曰。雜科覆試刑曹堂上。不可不備員。在外判書改差。明日政差出。
정조 1년
大司憲趙時俊疏曰。伏以。向日賓對。卽我殿下。遇災求助之初筵也。敬天憂畏之誠。側身省修之德。藹然勤懇於辭敎之間。遂至于過日中昃。不遑暇玉食。如臣無似。猥長風憲。昵侍前席。仰感聖德。俯循職分。宜效螢爝之微。以備芻蕘之擇。而祗緣昏迷鈍滯。自犯含默之科。重孤虛佇之意。滿心慙恧。若無所容。及承聖諭。益知臣罪。退與諸僚。粗引溺職之失。未蒙當勘之罪。伏讀批旨。尤切懍惕。噫。可以有言而不言者。乃臣之罪。而筵諭批敎。俱是臣分之所不敢安者。聖度雖恢於容貸。臣心冞切於悚惶。縮伏自訟。誅罰是待。鎭日違命。逋慢徒積。又於昨日下政院之敎。尤有所萬萬震越者。合辭懲討。國之大論也。區區沐浴之義。惟宜日復一日。準請乃已。而顧臣情踪。俟罪不暇。進身無路。徒煩喉司之請牌。以致多日之闕啓。大失臺體。又添一罪。以玆懍蹙之私。官職在所必遞。且於銓長之疏。去就尤無可論。向臣之疏。乃是倉卒應文之具耳。其論銓地之用人。而以公私二字。作爲規勉之資者。都是陳腐之談。非出着緊之意。居銓家者。果能有改無勉。以公蔑私。若其疏所引山吏部。狄丞相。則臣之過去一言。不害爲選部之他石。而今乃以上天之威怒。忽自擔着。至以深思致災之本等句語。譏嘲之不已。又以乙未榜行私之試官。謂非別人。而費辭自引。何其過也。噫。賊黨之煽動浮言。危逼聖躬者。實由於此榜。故臣以平日憤惋之心。論列科弊之除。語及乙未之榜。夫所謂試官云者。不過爲擧子對待之說。臣固無心而言。人則有心而聽。同朝之間。不相見孚。臣實自愧。噫。臣性愚而疏於涉世。識陋而昧於言事。偶然寂寥一語。過致重臣之嫌引。使無故行公之銓官。費了多少撕捱。說去說來。臣亦厚招人唇舌。撫躬慙悔。尙誰尤哉。由前所辭。則義分極涉惶懼。由後所辭。則廉防決難放倒。參前倚衡。臺端一步。已成鐵限。而且於日前。慘見兒慼。仍添感疾。宛轉叫苦。無望蠢動。玆暴情病之實。仰瀆崇嚴之聽。伏乞聖慈。俯賜鑑諒。亟勘臣罪。以靖私義。以肅朝綱。千萬幸甚。答曰。省疏具悉。卿疏豈有深意。勿辭察任。
정조 1년
黃海道松禾道東書院儒生進士安宗冕等疏曰。伏以。天討載行。賀儀誕擧。臣民慶幸。曷有其極。伏念朱子之沒。吾道東矣。洪惟我朝列聖培養。群賢輩出。上繼千載之緖。下啓方來之學。有若先正臣文正公趙光祖文純公李滉文成公李珥。尤其最盛者也。是故在昔文成公李珥。講道於海山之陽。建祠於石潭之上。主享朱文公。配以文正公趙光祖文純公李滉矣。其後李珥之卒。又配於李滉之下。而國家賜其額曰。紹賢書院。蓋以朱子之統。一直相傳故也。臣等所居松禾。密邇海州之境。薰襲杖屨之風。萬曆乙巳。亦建書院。而以朱文公爲正位。以文正公趙光祖文純公李滉文成公李珥。東西配享。一如石潭之儀。斯院也。誠斯道之所寓。嫡統之所係也。肆我肅宗大王。宣以寵額曰。道東書院。道東二字之義。與石潭之紹賢二字。相爲表裏矣。倚歟旨哉。我聖祖命名之意也。仍伏念。文成公李珥。卽朱子後一人。而先正臣文正公宋時烈。又李珥後一人也。承時烈之的傳。爲後學之模範者。又是先正臣文純公權尙夏也。先大王元年乙巳。宋時烈門人之子孫居於松禾者。模寫宋時烈權尙夏遺像。來奉於道東院之講堂夾室。至今多士之尊慕崇奉。非不至矣。而第伏念。宋時烈權尙夏。以李珥嫡傳之學。一已從享于文廟。一已專祀於書院。則雖非影幀之所在。固宜入於道東之祀。而況其眞像。來在本院。則事匪偶然。體又自別矣。陞配之擧。斷不可已。而只緣臣等僻處遐鄕。惶恐猥越。一未陳請於黈纊之下。故迄今五十餘年。使二本影幀。權奉於一間旁室。而春秋一籩之薦。朔望三香之禮。全然俱闕。斯豈非聖朝之欠典。斯文之可惜也哉。今我主上殿下。以聰明睿智之聖。誕承堯舜之統。丕闡孔孟之道。卽祚之初。首擧文正公宋時烈。特命廟庭配享。又許紹賢列食。我殿下尊儒重道。崇德象賢之意。藹乎可見矣。臣等失今不言。則是臣等。上以孤聖明精一之法。下以負平生景仰之誠。而兩先正之追配。終無其日矣。且有事與時之偶爾相符者。兩先正影幀之來。旣在於先大王元年。而兩先正追配之擧。又在於殿下之元年。則是兩先正之來配本院。若有待於前後聖之元年矣。我殿下尊尙道德之意。豈不益有光於先大王乎。此臣等所以必趁元年。裹足千里爲殿下仰瀆者也。伏乞聖慈。軫道統相傳之重。援紹賢已行之例。特命先正臣文正公宋時烈文純公權尙夏。陞配于道東書院。以光聖德。以幸斯文焉。臣等無任瞻天望聖激切屛營祈懇之至。答曰。省疏具悉。事係難愼。更當量處。爾等退修學業。
정조 1년
執義洪彦喆啓曰。請大靜縣爲奴罪人金壽賢依律處斷。請爲奴罪人河翼龍金重得亟令王府。設鞫得情。快正王法。請梁山郡定配罪人錫達依律處斷。請削黜罪人金漢耆亟施竄配之典。請海南縣竄配罪人金載順亟令王府。設鞫嚴問。請故判書李潭亟施追削之典。請遠配罪人洪達洙亟令王府。更加嚴鞫。依律處斷。請遠竄罪人聖中亟令王府。設鞫嚴問。期於得情。快正王法。請削版罪人有臣宗甲義駿竝令王府設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。請黑山島島配罪人李普溫設鞫嚴問。請鍾城府定配罪人趙濟泰。海南縣定配罪人李潤成更令王府。設鞫得情。施以當律。請定配罪人趙嵎亟寢酌處之命。仍令王府。設鞫得情。快正王法。請減死安置罪人興老亟寢酌處之命。仍令王府。設鞫得情。快正王法。答曰。不允。
정조 1년
丁酉十月十六日。兼春秋張顯慶。刑曹啓目。自如前察訪朴東俊遞歸時。爲昌原民權厚文等遮路結縛。奪裝毆打事。因臺疏及慶尙監司査啓。下該曹稟處是白乎所朴東俊段。以疑似之事。反接曖昧之人。四日之後。竟至致命。其濫殺不辜之罪。令該府照法勘處爲乎旀。徐召史權厚文權召史段。稱以復讎。糾結徒黨。搶奪錢貨。結縛官長。行强盜之事。此係犯分凌上之一端是乎旀。全順三段。初旣蓄憾於結縛。終又逞慾於錢財。津頭奪財。卽順三也。官長結縛。手標脅捧。亦順三也。道臣啓本。歸之元犯。無容更議是乎旀。徐召史段。手標之說。旣發渠口。則意不切於復讎。慾全在於掠貨。與順三無異是如乎。全順三徐召史段。竝令本道更爲啓聞後稟處。其餘罪人段。待元犯結末。令道臣分輕重嚴處事。發關分付。何如。啓。傳曰。朴東俊事及其外諸囚段。倂依回啓施行爲乎矣。至於全順三徐召史段。本曹覆啓。雖是筵稟後覆啓者。而更思之。則此獄本無旁照之律文。大明之律。實涉太輕。續典之法。亦近太重兺不喩。明律續典。亦非十分襯着於本事是遣。大明律則吏卒之毆傷五品以上長官。罪至杖流。而續大典則遮絶道路。劫奪人財者。不分首從皆斬。此所以太重太輕者是置。雖然當此遐外民俗之不能率敎之日。若從輕律是隱則繼此順三之徒。安知不接跡而起乎。不可不正刑元犯。以勵氓俗是乃。至於徐召史段。以搶奪論則不特徐召史而已。同往許多民人。皆當如法而斬是旀。以元犯論。則獄情元無元犯一人外。更有元犯之事是隱。則欽恤之政除良。折獄之體未知何如是喩。此又當商量處也。今番處分。意在折衷兩律之間。則無於法之法。亦非恰當底道也。以此意更爲分付本道。元犯一人兺。更加詳細究覈。論理啓聞。待査啓來到。自本曹稟處。定其元犯後正刑宜當爲良如敎。
정조 1년
丁酉十月十六日辰時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。雜科覆試在明矣。刑判當爲進參。而時方在外。或以次堂替行乎。國榮曰。次堂則似不得替行矣。上曰。然則在外人當爲變通矣。命讀諸道狀啓。國榮讀奏訖。命退去。諸臣以次出。
정조 1년
丁酉十月十六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上曰。續明義錄。何以爲之云乎。國榮曰。幾盡撰出云矣。上曰。咸鏡監營放未放狀啓。還爲下送乎。國榮曰。狀啓中雖有不察處。比之關東伯狀啓。稍有勝焉。不必還爲下送。道臣則不可不施以薄警。狀啓則啓下施行。似好矣。上曰。然則原狀啓還入。可也。國榮曰。以此狀啓事。左副承旨。昨入惶恐待罪。而姑無下敎。故方惶悚云矣。上曰。注書出去。左副承旨勿待罪事。分付。命入湯劑。絢奉湯劑進前。上進御。命讀江原道到配啓本及放未放啓本。國榮讀奏訖。命退去。諸臣以次出。
정조 1년
丁酉十月十六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。命讀黃海道儒生書院配享疏。國榮讀奏。上曰。觀其疏辭。則當爲應行之事。而配享體重。似不可輕許。國榮曰。遐方章甫裹足來籲。其慕賢之誠。雖甚可尙。本事亦係重大。惟在聖上處分矣。上曰。拜表日字甚急。奏文果已構草云耶。國榮曰。聞已構草。而姑未刪正云矣。上曰。奏文文字體段甚重。想必善撰。而正書前第欲一覽。而吏判尙今不出。可悶矣。國榮曰。明日似當出肅矣。命退去。諸臣以次出。
정조 1년
丁酉十月十六日酉時。上御誠正閣。右承旨入侍時。右承旨徐有防。記事官鄭東浚。記事官徐龍輔金勉柱。以次進伏訖。上命書傳敎曰。向以許儆上言。使之行査本道。至於該曹之覆啓。而觀此成龍錫妻之擊鼓供辭。其所呼籲。不啻氷炭之殊。該州前後牧使。該曹旣請拿處。而以勅赦。未及拿問矣。今則道啓邑決。若是不同。從當行査。而以此以彼。不可不一問其委折。依前覆啓。晉州前牧使兪彦鉉。時牧使奠致儉。拿問處之。又命書傳敎曰。奏文製進。不可一味遲滯。旣有政命。又點試望。而且有下詢事。吏曹判書金鍾秀。待明朝牌招察任。仍令入侍。又命書傳敎曰。待罪下諭。已多月矣。近來檢戢。抑云有效。勿待罪事。下諭于濟州牧使黃最彦處。更令着意察飭。以統制使李昌運狀啓。命書傳敎曰。勿待罪。仍命退。承史以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐直。右副承旨吳載紹坐直。同副承旨申應顯未肅拜。注書柳孟養藥院直鄭東浚仕直。事變假注書白師謹仕。
정조 1년
鄭民始。以都摠府言啓曰。今日入直內三廳武兼禁軍及軍兵等中日習射。請出標信。傳曰。知道。
정조 1년
鄭民始啓曰。事變假注書白師謹。身病猝重。勢難察任。今姑改差。何如。傳曰。允。
정조 1년
傳于鄭民始曰。左承旨入侍。
정조 1년
傳于李亨逵曰。吏曹參判前望單子入之。
정조 1년
吏曹參判前望單子。李在簡落點。
정조 1년
傳于吳載紹曰。副提調。持加減交濟湯入侍。
정조 1년
李亨逵啓曰。今日雜科。諫院無進參之員。今日政新除授諫院多官。待下批。竝卽牌招。何如。傳曰。允。
정조 1년
有政。吏批。判書金鍾秀進。參判李在簡未肅拜。參議鄭民始進。右副承旨吳載紹進。以申應顯爲承旨。柳戇爲大司諫。任觀周爲司諫。金翊休兪岳柱爲持平。姜忱李敬一爲正言。林蓍喆爲修撰。張志恒爲刑曹判書。徐浩修爲右尹。鄭尙淳爲知經筵。李迪輔爲司僕正。李采爲刑曹佐郞。洪樂命爲弘文提學。鄭志儉爲南學敎授。金尙喆爲宗廟都提調。徐命善爲社稷都提調。鄭存謙爲軍資都提調。丁志元爲典籍。鄭珒爲全羅都事。卜台鎭爲結城縣監。李秉模爲禮曹參議。學錄姜鳳瑞。學諭金文瑞單付。兵批。判書鄭弘淳病。參判嚴璹入直進。參議未差。參知李敬養病。右副承旨吳載紹進。副司直鄭光漢徐有防。副司果尹尙東。南漢留營別將鄭洛單付。
정조 1년
傳于徐逈修曰。同副承旨有實恙云。許遞。吏曹參議爲承旨。
정조 1년
傳于吳載紹曰。吏曹判書持奏文草入侍。
정조 1년
又傳于曰。戶曹參議金亮行爲禮曹參議。
정조 1년
以禮曹參議望筒。傳于吳載紹曰。此望筒勿施。
정조 1년
吏曹判書金鍾秀疏曰。伏以臣待罪本兵。纔兩月。而又伏奉天官除旨。臣聞命震懍。不省置此身於何地也。念臣以積年負罪之蹤。蒙聖上不世之遇。歲歲超擢。驟躐至此。此豈臣綿力薄材所可一日堪。而逃遁無路。生死向前。每中夜思之。仰感殊恩之曠古。俯懼眇福之易盈。則淚汗交逬。不知死所。尙擬從容乞身。歸養老母。今玆新命。又胡爲而及於臣也。噫。有國之政。莫重官人。而其柄則在於天官。苟非心公識明。望實俱隆者。莫宜居之。矧今新化淸明。擧措咸服。重以國步多艱。朝象未靖。任進退黜陟之柄者。正宜嚴彰癉裁闊狹。以承佐聖志。恢張公議。使世道與國勢有賴者。其責比他時尤重。是豈如臣昏迂。所敢擬議萬一。且臣長處鄕曲。中成放廢。六載重入都門。四顧鮮有親知。雖如具僚之賢否。庶職之劇易。亦多全昧。縱欲强策駑鈍。圖效涓埃。尙何可得耶。臣之罔功冥升。固是近古之所未有。本兵冒膺。猶可諉之以時値急滾。職異淸華。天官之長六曹管百司。又非本兵之比。而臣今一朝兜攬。東西周流。有若非臣莫可者然。微臣過溢之災。雖不足言。其於上累一初之政。旁招四方之譏。何哉。至若中批之非美事。臣嘗屢煩自引。兼效警咳。而前後誤恩。獨偏臣身。將使識者。議聖朝中批之頻繁。由臣一人之故。則此又臣之罪也。臣自承新命。憂悸熏心。向違嚴召。尙切兢惶。卽以藝苑事。入侍有命。而匪分之職未解。登對之路亦阻。迹涉慢蹇。罪合萬死。玆敢隨牌詣闕。瀝血陳懇。伏乞天地父母。曲垂矜諒。亟許鐫遞臣新授職名。以重銓衡之選。以卒生成之澤。仍命攸司。勘臣違逋之罪。使百工知警焉。答曰。省疏具悉。冢宰新命。秖爲公耳。豈容私焉。卿其勿辭。卽爲開政。
정조 1년
左副承旨徐逈修疏曰。伏以新除授知春秋臣金鍾秀。與臣有親査應避之嫌。臣之所帶春秋館修撰官之任。揆以公格。自在當遞之科。伏乞亟令該曹。照例遞改焉。答曰。省疏具悉。疏辭下該曹。稟處。
정조 1년
丁酉十月十七日。兼春秋張顯慶。義禁府啓目。沈念祖更招。以判付內辭緣。逐條發問。則所供如此。上裁何如。啓。傳曰。奉使失切直之體。置對欠從實之意。是乃究厥本意。決是生疎昏謬之致是置。其在重王命嚴法綱之道。不可以薄勘。以勵他奉使之臣。沈念祖爲先削去仕版。放送爲良如敎。
정조 1년
義禁府啓目。江界府使洪秀輔。楚山前府使洪檢。成川前府使朴師亨。祥原前郡守尹守儉。朔州前府使李仁彬。宣川前府使李徽遠。雲山前郡守成大中。殷山前縣監尹塾。寧遠前郡守李延弼。陽德前縣監李夔。江東前縣監韓光近。慈山前府使柳孝源。順安縣令韓文洪。龍岡前縣令沈基泰等。以還穀加分罪。因平安道御史書啓。竝拿問。傳旨內辭緣。泛稱遲晩。洪秀輔洪檢成大中尹塾李夔韓光近等段。曾經侍從。尹守儉李仁彬李徽遠李延弼等段。曾經宣傳官。柳孝源沈基泰等段。喪人。曾經侍從宣傳官。依先朝受敎。竝只議處。朴師亨韓文洪等段。刑推得情何如。啓。傳曰。御史之供。旣以十餘邑報營外擅分守令。有所指名現告者。在囚諸人乙良。以此罪狀先爲議處爲旀。報營加分守令段。旣是監司之擅許。在守令容有可恕之端是乎矣。加分之文簿。御史只憑營上文書與該邑良中親自執頉。有異乙仍于。報營加分之罪。監司雖當之。本邑又自擅分與否。不可不一問於守令。然後當有處分。以此意。更良發問目取招爲旀。未及拿來守令段置。就理後報營加分事除良。此一節竝以這這開坐捧供。俾無滯囚之弊爲良如敎。
정조 1년
刑曹啓目。晉州居鄭召史擊鼓原情內。女矣身夫成龍錫。爲叛奴許敬所誣告。枉被殺人之名。八朔滯囚。十五次受刑。方在垂死之境是如。有此呼籲矣。所供如此。上裁何如。啓。傳曰。依允。以渠所供觀之。頃者許敬之供。可謂誣妄是乃。本道旣已査啓。則不可以道啓。歸之虛言。而鄭召史之供。竝與道啓而呼冤。豈有道啓不公之致乎。民俗頑悍而然乎。究其弊源。必居二者之間。議處爲良如敎。
정조 1년
丁酉十月十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。沈念祖供辭中十餘邑守令。果如御史之言。報營外又有擅分之事。則尤是不法之不法。添問目取招。然後可以處之矣。國榮曰。御史旣以擅分。又爲指實納供。則當爲區別更問矣。上曰。沈念祖非但爲奉使不稱而已。前後之供。太欠誠實。以此以彼。不可不嚴處矣。國榮曰。奉使不稱之罪。烏得免矣。而究其本意。則專由於昏謬生疎之致。當爲酌量處分矣。命讀公事訖。命退去。諸臣以次出。
정조 1년
丁酉十月十七日巳時。上御誠正閣。左承旨入侍時。左承旨李亨逵。記事官鄭東浚。記事官徐龍輔金勉柱。以次進伏訖。上命書吏曹判書金鍾秀疏批訖。命書傳敎曰。吏判批下與參議。更爲牌招開政。近以政官牌招事。疲於傳敎。長銓三銓如復違牌。違牌之後。勿爲捧傳旨。亦勿呼望。又命書傳敎曰。右承旨徐有防許遞。今日政差出。又命書左副承旨徐逈修疏批。又命書禁府沈念祖供辭判付訖。仍命退。承史以次退出。
정조 1년
丁酉十月十七日午時。上詣孝明殿。親行晝茶禮入侍時。左承旨李亨逵。左副承旨徐逈修。右副承旨吳載紹。記事官鄭東浚。記事官徐龍輔金勉柱。以次陪從。上具衰服。詣孝明殿。親行晝茶禮。儀注上同上還詣幕次。仍還內。承史以次退出。
정조 1년
丁酉十月十七日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。命讀政望。國榮讀奏。上落點。國榮曰。同副承旨李秉模有實病。夙夜之任。實難行公云。合有變通之道矣。上曰。當下敎矣。命入湯劑。絢奉湯劑進前。上進御。命退去。諸臣以次出。
정조 1년
丁酉十月十七日申時。上御誠正閣。吏曹判書入侍時。吏曹判書金鍾秀。右承旨鄭民始。記事官鄭東浚。記事官徐龍輔金勉柱。以次進伏訖。上曰。吏判進前。鍾秀進伏。上曰。今番特除。實出於公議之攸在。卿何庸過辭乎。鍾秀曰。臣是何人。數朔之間。東西兩銓。歷敡殆遍。非但臣心之愧恧。人謂斯何。不勝惶蹙之至矣。上曰。奏文草持入乎。鍾秀曰。持入矣。上命進。仍命民始讀奏。民始讀奏訖。鍾秀曰。多有未盡處。當更加刪削矣。上曰。日字甚迫。速爲書進。可也。上謂鍾秀曰。雜科已設行乎。鍾秀曰。今日始爲設行矣。上曰。禮曹參議。今日政差出。出榻敎上命退。承史以次退出。
정조 1년
丁酉十月十七日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。今見成龍錫妻擊鼓供辭。則昨年許儆之上言。歸之誣妄。本道道臣。旣已査啓。立許儆而落龍錫。則道臣之啓。不可歸之虛語。而此供呼籲。竝與道啓而稱冤。良可怪也。國榮曰。見其鄭召史所供。則其爭訟旣久。立落無常。不可以一邊之言準信矣。上曰。朴東俊事。處置。何如。國榮曰。歐傷官長。攘奪財物。實爲變怪之事。所犯之人。雖不可盡誅。元犯一人正法。然後遐方頑俗。可以懲勵矣。上曰。然矣。命讀各司草記。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵病。右承旨鄭民始坐。左副承旨徐逈修坐直。右副承旨吳載紹坐。同副承旨申應顯坐直。注書柳孟養藥院直鄭東浚仕直。事變假注書白師謹仕。
정조 1년
傳于申應顯曰。同副承旨入侍。
정조 1년
傳于申應顯曰。右承旨入侍。
정조 1년
以視事取稟。傳于申應顯曰。冊子問議間停。
정조 1년
有政。吏批。判書金鍾秀進。參判李在簡進。參議未差。同副承旨申應顯進。以李義翊爲吏曹參議。李儒慶爲校理。李謙彬爲校理。沈有鎭爲副校理。林濟遠爲修撰。李鎭衡爲戶曹參儀。任希簡爲兵曹參議。崔大圭爲禮曹正郞。校書副正字丁俔祖單付。兵批。判書鄭弘淳病。參判嚴璹入直進。參議未差。參知李敬養病。同副承旨申應顯進。副司直李秉模洪明浩李在學。副司果林蓍喆單付。
정조 1년
注書柳孟養病。代以柳文養爲假注書。
정조 1년
注書鄭東浚病。代以李義存爲假注書。
정조 1년
白師謹改差。代以崔守魯爲事變假注書。
정조 1년
李亨逵。以孝明殿參奉。以入番宗室意言啓曰。凡科場時。殿參奉忠義。例有赴擧之規。今此庭試時。參奉洪樂莘曺允弼。忠義李悌源李鎭厚。皆當赴擧云。參奉。代假官忠義李厚瑾差下。忠義一員。代假官令忠勳府卽爲差出。入番致齋察任。何如。傳曰。允。
정조 1년
徐逈修。以都摠府言啓曰。副摠管徐有慶。以刑曹參判。本曹坐起。晝仕出去。而逐日赴坐。煩稟未安。入番間除草記往來之意。敢啓。傳曰。知道。
정조 1년
吳載紹。以義禁府言啓曰。時囚罪人洪秀輔洪檢成大中尹塾李夔韓光近尹守儉李仁彬李徽遠李延弼柳孝源沈基泰朴師亨韓文洪等原情公事判付內。御史之供。旣以十餘邑報營外。擅分守令有所指名現告者。在囚諸人。以此罪狀。先爲議處。報營加分守令擅分與否。發問目取招事。命下矣。沈念祖所供十五邑守令中。或有民庫那移。或有田結加執。或有還穀逋欠。或有牟還代分。右項罪狀。亦爲一體添問目取招乎。敢稟。傳曰。知道。
정조 1년
徐逈修。以義禁府言啓曰。晉州前牧使兪彦鉉。時牧使鄭致儉等拿問處之事。傳旨。啓下矣。兪彦鉉下去京畿驪州地。鄭致儉時在任所云。依例發遣府羅將。竝拿來。何如。傳曰。允。
정조 1년
又以武臣堂上朔試射所差備官。以試官意言啓曰。今日試射時。御營廳千摠折衝田光說。柳葉箭邊一中。片箭貫一中。騎芻一中。以矢數計之。則雖未滿四中。騎芻例有倍劃之規。依前例勿爲罷職。何如。傳曰。允。
정조 1년
持平兪岳柱啓曰。請大靜縣爲奴罪人金壽賢。依律處斷。請爲奴罪人河翼龍金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請定配罪人趙嵎亟寢酌處之命。仍令王府設鞫得情。快正王法。請減死安置罪人興老。亟寢酌處之命。仍令王府設鞫得情。快正王法。答曰。不允。又啓曰。新除授司諫院正言姜忱。時在公忠道溫陽地。請斯速乘馹上來事。下諭。答曰。依啓。
정조 1년
行都承旨洪國榮疏曰。伏以臣。於新授弘文提學之任。有不敢承膺者。非但以文苑淸選。如臣蔑劣者所可濫叨而已。臣以眇然之身。當不世之遇。左兜右攬。東酬西應者。皆是軍國大事。機密重務。雖欲夙宵殫竭。或恐有失。而精神昏短。筋力羸弱。不能耐煩理劇。十遺八九。則今乃責之以科試緊任。亦何異强千匀於僬僥之背也。且臣身縻宿衛。禁門一步。實不敢恣意出入。況久鎖試圍。初非可論。若有其職。而不能當其事。則此不過侈臣官銜。無益於置官之方也。伏乞聖慈。亟遞臣所帶弘文提學之任。俾臣專意於國事。千萬幸甚。答曰。省疏具悉。卿之弘文提學之任。卽是循次。卿何例讓。然以宿衛重任。禁門之外。不得私自出入。則試院之役。每費許多日字。此則誠如卿之疏辭。新授文任。特爲許遞。卿其專意重務。
정조 1년
副修撰南鶴聞疏曰。伏以臣竊伏念。我殿下以天縱之姿。兼日將之工。聖學躋造高明。神識貫徹古今。雖世所謂碩儒鴻匠。固無足以備顧問而資啓沃。況若臣之魯莽瞍蒙者。尙且苟充於橫經之列。時或賜接。不過臨文口讀而已。初不能窺覰閫奧。剖析精微。以效古講官納誨之忠。則雖一日十講。何補於我殿下時敏之工。亦何益於我殿下日新之德乎。每誦古人有君無臣之語。自不覺愧汗之浹背也。第惟念法講者。卽帝王自修之工也。蓋人主之淸燕暇豫之際。怠惰或乘。嗜欲易萌。故必須頻接儒士。討論經傳。窮探理亂之原。深辦得失之幾。使敬能勝怠。理能遏欲。則講學之大關於治道。有如是矣。董江都策曰。强勉學問則聞見慱而智益明。斯豈非格論乎。惟我朝祖宗。莫不以是爲重。非有大故。不敢廢法筵。無時豫怠。罔或間斷。此實我殿下可則可述之家法也。頃因玉候欠和。更對久停。而今於復常之後。尙靳開講之命。夫以殿下一誠無息之德。豈或少忽於琢磨之功哉。顧今經幄之臣。類皆掇拾糟粕。談說陳腐。無足聽聞於黈纊之下。則聖心之厭倦。自有不期然而然者。是誠群下不才蔑學之罪。而在聖明終始典學之要。亦豈不有慊乎。伏願深留聖念。無廢隻日之對。以盡體乾之道焉。嗚呼。春秋卽六經中一書也。我夫子尊王攘夷之微旨。盡寓於此。樹綱常於萬世。揭日月於長夜。猗歟。大矣哉。殿下特講此書。甚是盛事。而第其經文。至微至約。雖古昔賢儒之專門學習者。尙多領會不得處。則矧今進講諸臣。顧安能透得大意。識其要趣。以塞考質之責也哉。且四家紀傳。惟胡氏最得聖人之要旨。而其所發明者。亦不出乎災祥之書。貶褒之權。征代之事。會朝之禮而已。今雖熟講全帙。深賾奧義。其於時王之制度。自有古今之異宜。儀文之互殊者。臣意則莫若以易禮詩書論孟庸學。輪回進講。政謨治範之所以取資於斯者。有若布帛菽粟之日用而不可廢。且銅闈畢工之編。溫習於御極之後者。亦豈不美哉。昔呂公著侍講邇英進言曰。尙書論語。皆聖人之格言。爲君之要道。臣謂公著此言。深得講官之體。伏願殿下裁察焉。答曰。省疏具悉。爾之陳規。言甚切實。曷不體念。進講冊子事。亦是切已工夫。以此待領事上來問議後。草記稟定。爾其勿辭察職。
정조 1년
丁酉十月十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。儒臣之疏。以不御講筵。有所陳戒。而言甚切直矣。向以玉候之欠寧。雖不得已停講。旣復常之後。講學不可暫撤。亟從儒臣之請。益勉聖學之工焉。上曰。儒臣進言。旣如是懇至。卿言又如是諄復。可不體念。國榮曰。儒臣所云進講冊子。亦似好矣。上曰。四書三經之進講。非不好矣。而旣始春秋。姑未畢講。則其爲中撤。亦不誠實。待領事入來。問議後決定。好矣。國榮曰。儒臣之言。不無意見。問議於大臣後。定其冊子。無妨矣。命退去。諸臣以次出。
정조 1년
丁酉十月十入日午時。上御誠正閣。同副承旨入侍時。同副承旨申應顯。記事官鄭東浚。記事官徐龍輔金勉柱。以次進伏訖。上命書校理南鶴聞疏批訖。命書傳敎曰。玉堂之疏。旣已許可。問議領事後。當開講。而館官不備。在外及呈辭人員改差。政官牌招開政。上命退。承史以次退出。
정조 1년
丁酉十月十八日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。上命書傳敎曰。吏曹參判李在簡違牌。可謂無義。更爲牌招。其令同參。上曰。李在學方帶玉堂乎。國榮曰。然矣。上曰。出疆之日在近。亦當爲變通也。國榮曰。似然矣。上曰。已爲開政乎。國榮曰。姑未開政矣。命書傳敎曰。出疆不遠。儒臣李在學一體許遞。命入湯劑。絢奉湯劑進前。上進御。命讀各司草記。國榮讀奏訖。命退去。諸臣以次出。
정조 1년
丁酉十月十八日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。命讀黃海道漂胡問情狀啓。國榮讀奏訖。上曰。見卿之辭免疏。亦涉過矣。卿之文任。卽是循次。何用過辭。國榮曰。文苑淸選。非蔑劣之所可濫叨。而臣旣帶宿衛重任。則不可一日出禁門。凡諸科試之役。將何爲之乎。以此以彼。不得不陳懇矣。上曰。批答已言之。而以試院之役爲難處。特爲許解矣。命讀孝明殿假官差出草記。國榮讀奏訖。命退去。諸臣以次出。
정조 1년
丁酉十月十八日酉時。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上曰。吏判入侍。賤臣承命而出。與吏曹判書金鍾秀偕入進伏。上曰。奏文今已刪正乎。鍾秀曰。略加刪削矣。上命進奏文草。命民始讀奏訖。上曰。使行之發不遠。速爲回公。卽令正書。可也。上曰。領相何間當入來云耶。鍾秀曰。明日當入來云矣。上曰。卿之覲行。當在何間耶。鍾秀曰。雜科再明間可以畢試。其後方可發行矣。命先退。上命讀都承旨洪國榮上疏訖。賜批。仍命退。承史以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐直。右副承旨吳載紹坐。同副承旨申應顯坐直。注書柳孟養藥院直鄭東浚病。假注書柳文養仕直。事變假注書崔守魯仕。
정조 1년
藥房都提調徐命善。提調具允鈺。右承旨鄭民始啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。大妃殿惠慶宮氣候一樣。待後日次入侍。
정조 1년
申應顯啓曰。假注書柳文養李義存。時無職名。令該曹依例付軍職。冠帶常仕。何如。傳曰。允。
정조 1년
徐逈修啓曰。今此庭試武科初試時。兩司當爲進參。而諫院多官。或在外。或雜科進去。或傳旨未下。無推移進參之員。在外人員。合有變通之道。何以爲之。敢稟。傳曰。傳旨未下臺諫。只推。一竝牌招。
정조 1년
又傳于曰。宗班赴燕時。白綿紙五十卷。倭長劍三柄。螺鈿烟竹二十六箇入之事。分付戶曹。
정조 1년
以禁衛營習陳單子。傳于徐逈修曰。置之。
정조 1년
鄭民始。以弘文館言啓曰。新除授修撰林濟遠。時在公忠道尼城地。經筵入番事緊。請斯速乘馹上來事。下諭。傳曰。依啓。
정조 1년
申應顯。以吏曹言啓曰。明日討逆庭試文科初試試官。今當磨鍊以入。而判書金鍾秀雜科試所進去。參議李義翊未肅拜。將不得備員。參議李義翊。令政院卽爲牌招。同參。何如。傳曰。允。
정조 1년
以吏曹參議李義翊牌不進罷職傳旨。傳于申應顯曰。只推。
정조 1년
申應顯啓曰。假注書李義存有頉。代柳文養姑令仍察。何如。傳曰。允。
정조 1년
徐逈修。以備邊司言啓曰。卽見黃海監司徐有寧。水使黃寀狀啓謄報。則以爲福建省漳州府龍溪縣漢人二十八名。漂到於長淵吾叉鎭浦口。而考其票文見其問情。則果是商船之漂流者。漂人情願。若得鐵釘。則所傷船隻修補後。從水路。卽爲還。歸云矣。漂人旣欲從水路還歸。則依其願捧手票後。直爲發送。而候風間。糧饌等物。各別申飭。使之依例備給。鐵釘從其所入。卽爲造給。衣袴亦令製給。而至於越海糧則臨發時。依前例從厚題給。以示朝家優恤之意。分付道帥臣處。而待其還送狀聞之來。令槐院撰出咨文。順付於今番節使之行。何如。傳曰。允。當此冬節。糧饌衣袴。從厚題給。卽爲發送事。分付本道。
정조 1년
鄭民始。以吏曹言啓曰。討逆慶科庭試文科初試試官。今方擬入。而其中金宇鎭金敍九。柳誼。沈。時無職名。令該曹口傳付軍職。何如。傳曰。允。
정조 1년
兵曹口傳政。副司果金敍九沈金宇鎭柳誼。
정조 1년
鄭民始以禮曹言啓曰。今此庭試文科初試一所。設場於本曹矣。上直郞廳。依例朝房直宿之意。敢啓。傳曰。知道。
정조 1년
鄭民始。以禮曹言啓曰。卽接四館所牒報。則今七月儒生分製講製述時。入格進士金天欽。生員洪大燮改名大應。九月十六日九日製入格進士朴奎淳。直赴會試事命下。依例許赴於今此庭試文科殿試。而式年文科殿試時。未入格幼學李萬榮車亨衢楊致鶴金夏璉等。亦爲許赴於同殿試云矣。今此庭試殿試。旣兼會試。金天欽等三人。依例許赴。而凡直赴殿試人。雖未入格。三次考試事。旣有定式。李萬榮等四人。一體許赴。使之更試。何如。傳曰。允。
정조 1년
申應顯啓曰。校理李儒慶傳旨未下。副校理沈有鎭鄭志儉。副修撰南鶴聞試所進去。修撰林濟遠在外。玉堂上下番俱空。事甚未安。校理李謙彬。卽爲牌招。以爲入直之地。何如。傳曰。允。
정조 1년
吳載紹。以兵曹言啓曰。今此庭試初試試官望擬入。而當品中可擬之人乏少。曾經堂上兵使。竝擬以入之意。敢啓。傳曰。知道。
정조 1년
徐逈修。以兵曹言啓曰。今十月二十日。文臣朔試射日次。而訓鍊院慕華館庭試武科初試設場。依前例設行於御營廳南小營之意。敢啓。傳曰。知道。
정조 1년
吳載紹。以義禁府言啓曰。明日討逆慶科庭試文武科初試時。本部都事皆爲赴擧。武都事一員本府入直。而當直入直都事。公事回公都事及文一二所禁亂都事。武一二所禁亂都事。無以推移。假都事六員。令該曹依例差出。以爲分排之地。何如。傳曰。允。
정조 1년
吳載紹。以義禁府言啓曰。黃海監司徐有寧狀啓據刑曹粘目內。吾叉浦僉使白兌起。長淵縣監具世勣等移本府處之事。允下矣。白兌起具世勣。俱在任所云。依例發遣府書吏拿來。白兌起。交代後拿來。何如。傳曰。允。
정조 1년
申應顯。以義禁府言啓曰。時囚罪人洪秀輔洪檢尹守儉李仁彬李徽遠成大中柳孝源韓文洪沈基泰等更招公事判付內。擅分外報營。加分守令段。以公律議處。仍卽照律。今日內草記放送。李弘遠韓用和金獻柱李潤謙李吉培李得永鄭國仁等原情公事判付內。依報營他守令例。今日內照律草記擧行事命下。而右人等俱是報營。加分守令矣。取考律文。則續大典倉庫條有曰。還上折半留庫中半分者。限三年徒配。其外勿論石數。竝奪告身。大明律不應爲條有曰。不應得爲而爲之。事理重者。杖八十矣。成大中鄭國仁韓文洪等。留庫中加分。已過折半。各徒三年定配。以公律收贖放送。洪秀輔洪檢尹守儉李仁彬李徽遠柳孝源沈基泰李弘遠韓用和金獻柱李潤謙李吉培李得永等。加分未及折半。不應爲公律。各杖八十。收贖放送之意。敢啓。傳曰。知道。
정조 1년
徐逈修啓曰。明日次對。兩司無進參之員。除在外。疏批未下。試所進去外。大司憲趙時俊。待開門牌招。以爲入侍之地。何如。傳曰。允。
정조 1년
丁酉十月十九日。兼春秋張顯慶。義禁府啓目。江界前府使洪秀輔。楚山前府使洪檢。祥原前郡守尹守儉。朔州前府使李仁彬。宣川前府使李徽遠。雲山前郡守成大中。慈山前府使柳孝源。順安縣令韓文洪。龍岡前縣令沈基泰等。更招報營。加分之狀。已悉於前招中。擅分一事。實無所犯是如納供。洪秀輔洪檢成大中段。曾經侍從。尹守儉李仁彬李徽遠段。曾經宣傳官。柳孝源沈基泰段。喪人。曾經侍從宣傳官。依先朝受敎議處。韓文洪段。刑推得情。何如。啓。傳曰。當初加分。旣是報營是隱。則與擅分有異兺不喩。報營之後。登聞與不登聞。罪在監司乙仍于。前監司旣以處分。擅分外報營加分守令段。以公律議處。仍卽照律。今日內草記放送爲良如敎。
정조 1년
義禁府啓目。李延弼段。留庫擅分爲六百餘石。李夔段。留庫擅分爲六百三十餘石。揆以公法。尤涉駭然。竝以此照律。何如。啓。傳曰。依允。
정조 1년
義禁府啓目。朴師亨韓光近尹塾等。更招。朴師亨段。那移穀一百二十七石。卽報營外加分之數是如爲旀。韓光近段。那移穀一百石。卽因營耗之劃給。果爲加分是如爲旀。尹塾段。那移穀五千石。卽乙未以後年例取耗者。面議營門。依前加分是如爲乎所。韓光近尹塾段。依受敎議處。朴師亨段。刑推得情。何如。啓。傳曰。朴師亨韓光近段。雖以加分爲說是乃。擅自移用國穀。則是豈非那移是旀。御史之說。亦豈無所據乎。此皆不足爲發明之端是旀。尹塾段。莫重軍餉之穀。移劃他庫。則那移之罪。在所難免。而旣以自乙未以後爲謬例云爾旀。亦是營邑相議云爾。則與塾之首犯有異是如乎。朴師亨韓光近尹塾等。更良嚴問口招後。待其供辭。議處爲良如敎。
정조 1년
義禁府啓目。价川郡守李弘遠。江西縣令韓用和。平壤前庶尹金獻柱。順川郡守李潤謙。咸從府使李吉培。中和府使李得永。甑山縣令鄭國仁等。因平安道御史書啓。以還穀擅分事。竝拿問矣。俱以報營外。實無擅分之事是如納供。李得永曾經侍從。李弘遠李潤謙李吉培曾經宣傳官。依先朝受敎議處。韓用和金獻柱鄭國仁。竝刑推得情。何如。啓。傳曰。依報營他守令例。今日內照律草記擧行爲良如敎。
정조 1년
義禁府啓目。渭原前郡守金㻐。因平安道御史書啓。令該府拿處矣。問目內辭緣。不爲明白納招。刑推得情。何如。啓。傳曰。丙申還穀事。所供與御史之書啓。相左兺除良。同耗條之區處。亦皆條陳是乃。此果非發明之言是旀。銀子事段。御史則以爲勅庫銀是如爲旀。渠供則以爲雇馬銀是如。所供又甚不同是遣。一百五十兩逋欠。渠所自明。亦不甚別白。竝以此意。更良一一嚴問取招爲乎矣。雖欲更爲發明。當有行査之道是如乎。設有行査之擧是良置。果無違錯之端是旀。亦有憑據之記簿是喩。此皆渠白脫與不白脫之界也。隱諱除良。一從事狀。從實直告爲良如敎。
정조 1년
丁酉十月十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。禁府何不開坐乎。國榮曰。判義禁有身病。不得赴坐。次堂無行公之人。故尙不得開坐云矣。上曰。今日諸守令議處。何以爲之乎。國榮曰。若有下敎。則似當以草記議處矣。上曰。試官望。何不入啓乎。國榮曰。以銓堂之未及齊到。尙未修整云矣。命讀兵曹試望兵使擬入草記訖。命退去。諸臣以次出。
정조 1년
丁酉十月十九日巳時。上御誠正閣。右承旨入侍時。右承旨鄭民始。記事官柳孟養徐龍輔金勉柱。以次進伏訖。命讀禁府關西諸守令供辭。民始讀奏訖。命書禁府公事判付訖。上曰。沈念祖當初書啓。已不誠實。其後再供。前後異辭。雖緣生疎昏謬之致。此豈奉使執法之道乎。良可寒心。民始曰。初旣漫漶於書啓。又不吐實於供辭。非但奉使之不稱。亦欠誠實矣。上曰。奉命復命之間。不過一百二十日。而周行七千里云者。已極浮虛。初不親審反閱。只謄巡營文書。亦涉未妥。以此觀之。則安有奉使之義乎。民始曰。事事顚錯。不成貌樣矣。上曰。沈念祖處分。何如。民始曰。論以奉使不稱。則削板之典。猶屬薄勘矣。上曰。守令之只犯報營者。當以公律施行乎。民始曰。以公律杖八十收贖云矣。上曰。注書出去。吏兵曹試官望催促。試官出牌與否知入。賤臣回奏曰。試望已入啓。試牌亦已出云矣。上曰。今番之科。擧子多寡何如云耶。民始曰。鄕儒多數上來。故擧子似不少云矣。上曰。吏判殿試前可入來乎。民始曰。殿試前似當還來矣。命退去。諸臣以次出
정조 1년
丁酉十月十九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。領相何日入來云乎。國榮曰。明日入來云矣。上曰。然則明日次對。依例爲之乎。國榮曰。似然矣。上曰。今番科擧。鄕儒幾何上來云乎。國榮曰。實才則幾皆上來云矣。上曰。今則雖京儒。不實才。似不敢入場矣。國榮曰。然矣。初試雖僥倖入格。殿試必當狼狽。不實才則初不敢生意矣。命讀各司草記。國榮讀奏訖。上曰。禁府守令議處草記。何不來乎。注書出去催促。賤臣承命分付。上曰。進講冊子。以何書議定云乎。國榮曰。未及聞之矣。上曰。四書中。何書爲好乎。國榮曰。四書中。論語最切於爲學。句各有義。字各有義。一句體念。則有無限需用之效。一字體念。則有無限得力之工。帝王家爲學。每以謂異於韋布云。而臣則以爲。爲學之道。帝王韋布。元無異同。若用力於是書。則聖學之工。不外乎此矣。上曰。予亦甚好論語。而每聞卿言。卿亦好之。欲以是書進講矣。命退去。諸臣以次出。
정조 1년
丁酉十月十九日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。使行人蔘。諸宗入去時減半給送事。曾有定式矣。今番亦依定式。以五兩給送乎。上曰。依爲之。上曰。奏文所改處。已爲釐正乎。國榮曰。聞已釐正云矣。上曰。明日次對。各道災結。皆爲稟處許給乎。國榮曰。然矣。上曰。兩南所報災結。可謂精約。此則似無加減矣。國榮曰。似然矣。上曰。公忠道災結所報。最是夥然矣。國榮曰。湖西則雖云歉歲。旣無嶺南風水之災。則二萬餘結之報。似涉過濫矣。上曰。所報雖多。大臣當酌量稟請矣。命讀禁府守令放送草記。國榮讀奏訖。命退去。諸臣以次出
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨徐逈修坐直。右副承旨吳載紹坐。同副承旨申應顯坐。注書柳孟養藥院直鄭東浚病。假注書柳文養仕直。事變假注書崔守魯仕。
정조 1년
以文臣朔試射試官望單子。傳于徐逈修曰。雨勢如此。且與武臣朔試射有異。置之。
정조 1년
以御營廳習陳單子。傳于徐逈修曰。置之。
정조 1년
徐逈修。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。
정조 1년
鄭民始。以文一所試官意啓曰。擧子今方入場。而雨勢如此。雨具不得已許入之意。敢啓。傳曰。知道。
정조 1년
傳于徐逈修曰。大臣備局堂上引見。
정조 1년
鄭民始。以吏曹言啓曰。再昨日政。校書副正字丁俔祖。依本館薦狀啓下矣。追聞丁俔祖未及分館云。原望單勿施。校書館當該移文郞廳從重推考。臣曹亦有不審之失。惶恐待罪之意。敢啓。傳曰。知道。勿待罪。
정조 1년
徐逈修。以兵曹言啓曰。今十月二十一日。武臣賓廳講書日次。而庭試武科初試兩所開場相値。差備官勢難推移。故不得爲之之意。敢啓。傳曰。知道。
정조 1년
徐逈修。以武一所試官意啓曰。臣等來詣試所。而監試官諫院不備。不得開場之意。敢啓。傳曰。知道
정조 1년
正言前望單子。以柳誼爲正言。
정조 1년
傳于徐逈修曰。騎馬三匹立之。
정조 1년
有政。吏批。啓曰。判書金鍾秀雜科試所進。參議李義翊陳疏入啓。小臣獨政未安。何以爲之。敢稟。傳曰。仍爲之。
정조 1년
判書金鍾秀雜科試所進。參議李義翊陳疏入啓。參判李在簡進。左副承旨徐逈修進。以朴祐源爲校理。安聖彬曺遠振爲修撰。李頤祥爲副修撰。趙英鎭爲刑曹參議。洪樂性爲判義禁。李衍祥爲同義禁。崔錫圭爲奉常僉正。金鍾秀爲校書提調。金鍾秀爲知經筵。吳載純爲同經筵。洪周萬爲獻納。
정조 1년
兵批。行判書鄭弘淳病。參判嚴璹服制。參議任希簡服制。參知李敬養入直進。左副承旨徐逈修進。副司直洪檢李儒慶朴在源。副司果林濟遠姜忱。副司正柳文養。
정조 1년
鄭民始。以弘文館言啓曰。本館下番闕直。事甚未安。今日政新除授玉堂。待下批。仍卽牌招。以爲推移入直之地。何如。傳曰。允。
정조 1년
以弘文館進講冊子收議草記。傳于鄭民始曰。依議施行。
정조 1년
傳于徐逈修曰。御覽冊子外。勿爲改衣。
정조 1년
徐逈修。以武一所試官意啓曰。監試官不備。待其出來開場。則烽火已擧。不得發射。只爲開坐。待明朝發射試取之意。敢啓。傳曰。知道。
정조 1년
判義禁李重祜疏曰。伏以臣稟賦虛脆。自少善病。到今蒲質已衰。又經去冬類中之症。源委終未快祛。每當換節之際。輒有復發之漸矣。昨於雲觀畢試之後。轉赴府坐。深夜還次。觸冒風冷。宿症闖發。肢體麻痺。言語蹇澁。膈痞痰升。頭暈氣昡。宛轉床席。達宵叫苦。此非一時偶感之比。調治差復。不可以旬月期。議讞重任。固不容一日瘝曠。而況今罪囚多滯。擧行緊急。此時虛縻。益增惶悶。玆敢疾聲呼籲於仁覆之下。伏乞聖慈。俯賜諒察。亟命鐫遞臣所帶金吾之任。以幸公私。不勝大願。臣無任。答曰。省疏具悉。金吾之任。已命改差矣。
정조 1년
丁酉十月二十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。今日次對。卿將入參乎。國榮曰。旣無緊急稟處事。故不爲進參矣。命讀試所雨具許入草記。國榮讀奏。上曰。雨勢如此。許多儒生之艱楚。甚可矜悶。國榮曰。似然矣。上曰。雨若不霽。則武所不得發矢乎。國榮曰。旣非暴雨則似當發矢矣。上曰。今日則災結皆可稟處云乎。國榮曰。諸道請災之狀。旣皆啓下。故今日當參量稟處云矣。命退去。諸臣以次出。
정조 1년
丁酉十月二十日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。右承旨入侍。出榻敎右承旨鄭民始進前。上曰。東伯之事。極其妄率。倭人初無旱路之請。而道臣之輕先報使。是何擧措。大臣請罷。而特以災年迎送之爲弊。只命緘辭。而莫重邊情。所失甚大。國榮曰。自前漂倭。皆取水路還送。元無陸行之例。而道臣之輕先報請。極涉駭然矣。民始曰。邊情何等至重。而若是輕率乎。緘辭問備之命。果是薄勘矣。國榮曰。俄者大臣。以禁御營停番事。有所仰達云。而此事未及與臣等消詳而輕請矣。若停番則營門當收番米。以爲需用。雖甚緊切。而禁衛營則無論闕內闕外。皆以鄕軍分排入番。而停番之後。實無變通之道。至於建陽門入直。卽是臣營番軍。若以都監軍兵入直。則宿衛重地。領率他軍門軍兵。極爲疎虞。停番一節。恐難施行矣。上曰。予則以爲。大臣已與將臣相議爲之。故果許之矣。聞卿之言。誠然矣。命退去。諸臣以次出。
정조 1년
丁酉十月二十日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。命讀嶺伯災結加請還上停退狀啓。國榮讀奏。上曰。嶺南風水之災。雖勝於關東。而被災處民情方遑急。此狀啓。若令廟堂稟處。則自然遲滯。直爲傳敎。分付。似好矣。國榮曰。民情旣如是遑急。則似不可待回啓而遲滯也。命書傳敎曰。今年穡事。庶冀豊登。意外風水之災。挽近所無。關東尤甚。嶺南爲次。言念民生。夙宵奚弛。今覽嶺伯狀聞。其曲寫民情處。不覺涕下。嗚呼。民之所以爲命者。卽寡躬。而因予涼德。致災至此。蠢彼群黎。于何辜哉。尙今支吾。終不至於蕩析之境者。渠輩所望。必在於朝家之別般存恤。俾渠輩得有生路也。關東旣命繡衣。宣布予意。而嶺南則被災稍輕。且道臣精練。可以忘憂。故苦待狀聞之來。今此所陳。歷歷如見。實不負委毗之意。良可嘉尙。尤甚面里中。新還停退事。依施舊還。備局分排中。限三分二停退。加請俵結。亦甚簡約。何待回啓。依施。其餘可以稟處者。其令稟處。噫。此豈惠乎。只欲以此救我窮民目前之急。道臣須將此意。申飭守宰。曉諭民人。以爲奠居安業之地事。下諭于慶尙監司李性源處。命讀公事。命書判付訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐。右副承旨吳載紹坐直。同副承旨申應顯坐直。注書柳孟養藥院直鄭東浚病。假注書柳文養仕直。事變假注書崔守魯仕。
정조 1년
申應顯啓曰。漢城右尹徐浩修。除拜後過三日不爲出肅。依定式推考警責。仍卽牌招察任。何如。傳曰。允。
정조 1년
傳于李亨逵曰。戶曹參議留待。
정조 1년
以修撰安聖彬牌不進罷職傳旨。傳于申應顯曰。只推。
정조 1년
鄭民始。以弘文館言啓曰。本館下番連日闕直。事甚未安。修撰安聖彬。旣有只推之命。卽爲牌招入直。何如。傳曰。允。
정조 1년
又以弘文館言啓曰。進講冊子。以論語爲之事。命下矣。本館所在及侍講院所在論語。通融計之。則件數不患不足。而但御覽案冊。無可合者矣。在前如此之時。令芸閣有印進之例。今番則。何以爲之。。敢啓。答曰。取其稍優者。用之。
정조 1년
又以弘文館言啓曰。新除授校理朴祐源。時在公忠道忠州地。修撰曺遠振。時在京畿驪州地。副修撰李頤祥。時在廣州地。經筵入番事緊。請竝斯速乘馹上來事。下諭。答曰。依啓。
정조 1년
假注書望柳文養有頉。代李敬行爲假注書。
정조 1년
李敬行在外。代金驥燦爲假注書。
정조 1년
金驥燦在外。代申大龜爲假注書。
정조 1년
申應顯啓曰。明日朝講。兩司當爲進參。除在外。試所進去。疏批未下外。大司憲趙時俊。待開門牌招。何如。傳曰。允。
정조 1년
傳于徐逈修曰。刑房承旨馳往禁府。刑曹輕囚放釋以聞。以守令被囚者。姑令保放。
정조 1년
以黃海監司及水使東萊府使狀啓。傳于吳載紹曰。草記稟處。
정조 1년
丁酉十月二十一日。兼春秋張顯慶。司僕寺啓目。以江華留守李福源狀啓事。因領議政金尙喆覆奏。有令本寺稟處之命矣。留守所論八弊。皆是有馬牧場之弊。至於北一場。初不放牧。只令收稅。則其所設弊。皆是皮不存之毛也。本寺牧場外。陳荒之地。前已許給本府。其後吉祥佛恩仁政三處。亦令劃屬本府。船頭堡亦令許屬本府。則今於北一場。還給代土。換出宮房之後。江華府之欲爲橫占者。事甚無謂。若此不已。江華牧場。其將盡罷而後已。依前筵稟。仍屬本寺。何如。啓。傳曰。依允。
정조 1년
丁酉十月二十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。日氣猝寒。夜間聖體。若何。上曰。一樣矣。國榮曰。今日武藝別監試藝爲之乎。上曰。將爲之矣。訓御將已待令。而凡係器械。亦爲待令乎。國榮曰。皆已待令矣。上曰。右承旨戶曹參議訓將御將入侍。上出御開泰門殿座。右承旨鄭民始。戶曹參議李鎭衡。訓鍊大將張志恒。御營大將具善復進前。上謂鎭衡曰。近日則身病。何如。鎭衡對曰。狗馬賤疾。尙未快差矣。上曰。久未得見。故今玆召之矣。風寒若此。添病可慮。其令退去。鎭衡先退。上曰。去夜欲知夜禁之何如。出送宣傳官。終夜橫行。而巡邏終不被捉云。以此觀之。則近來夜禁。極爲解弛。善復等曰。夜禁連爲申飭。而有此疎虞之事。臣等不勝惶悚矣。上曰。此後則加意申飭。可也。上曰。武藝別監持器械入庭試藝。志恒曰。左右番分左右試藝乎。上曰。依爲之。試藝雙劍以下十二技訖。上曰。風寒如此。日勢且暮。十八技若盡爲試才。則有草率之慮。餘外六技。明日爲之。好矣。國榮曰。聖敎。誠好矣。上曰。武藝別監卽爲退去。明日待令。志恒曰。訓局中軍今方有闕。而在京無故中無可合之人。在前如此之時。禁軍別將移差。已多其例。近雖有定式。今則勢不得不移差。敢此仰達矣。上曰。依爲之。出擧條善復曰。奉使軍官啓請也。有實職人。不敢直爲啓請。筵稟蒙允後。乃得帶去。且堂下奉命。不得帶去堂上軍官。而各道中軍。旣是受點陞資之職。則便是堂上實職矣。關西御史沈念祖。傳令平安中軍李東植。則東植現身隨行云。其爲疲軟。損體大矣。不可無罪。平安中軍李東植。罷職。何如。上曰。訓將之意。何如。志恒曰。大損體例。有關後弊。似不可置而不論矣。上曰。依爲之。出擧條命書傳敎曰。輪對官明日朝講。同爲入侍。命訓御將右承旨先退。命入湯劑。醫官慶絢奉加減交濟湯進前。上進御。上曰。惠慶宮進服加減歸脾湯五貼製入。出榻敎命退去。諸臣以次出。
정조 1년
丁酉十月二十一日酉時。上御誠正閣。都承旨入侍時。行都承旨洪國榮。記事官柳孟養徐龍輔。金勉柱。以次進伏訖。國榮曰。終日冒風。聖體。若何。上曰。一樣矣。國榮曰。明日試藝時。亦殿座於今日處所乎。上曰。今日處所。非但狹窄。無放砲試射處。移設於春塘臺爲之。似好矣。國榮曰。若試射砲則不可不設於春塘臺矣。上曰。明日朝講後。當爲殿座。當日可以畢試乎。國榮曰。似當早畢矣。上曰。明日朝講。臺諫可以備員乎。國榮曰。本院請牌者。只是大司憲一人。大司憲若違牌。則似有不備之慮矣。上曰。論語講規。何以詳定云乎。國榮曰。聞儒臣之言。則先王朝論語進講時。或竝註而講。或只講大文云。當待下敎。決定矣。上曰。只講大文。好矣。國榮曰。自止。何以定式乎。上曰。依春秋自止行數爲之。可也。命讀各道狀啓訖。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐直。左副承旨徐逈修病。右副承旨吳載紹坐。同副承旨申應顯坐。注書柳孟養藥院直鄭東浚仕直。事變假注書崔守魯仕。
정조 1년
李亨逵。以弘文館言啓曰。明日朝講爲之事。命下矣。校理朴祐源。修撰曺遠振。副修撰李頤祥俱在外。副校理沈有鎭鄭志儉。副修撰南鶴聞試所進去。修撰安聖彬牌不進傳旨未下。以致下番闕直。事甚未安。令政院稟旨變通。以爲備員入直之地。何如。傳曰。允。
정조 1년
又以弘文館言啓曰。今日朝講有命。下番不備。修撰安聖彬。旣有只推之命。卽爲牌招。以爲入侍之地。何如。傳曰。允。
정조 1년
李亨逵啓曰。大司憲趙時俊牌招不進推考傳旨。今方捧入。而朝講命下之後。如是違牌。事甚未安。更卽牌招。何如。傳曰。允。
정조 1년
傳于吳載紹曰。弘文館草記。昨已批下矣。中官金性完。稱以未承下敎。中間遲滯。非一非再。怠慢之習。漸不可長。事當令該府拿問定罪。而輕囚才已放釋。姑先越俸一等。
정조 1년
傳于李亨逵曰。副提調持加減交濟湯。入侍。
정조 1년
吳載紹。以備邊司言啓曰。長淵縣吾叉鎭漂到漢人二十八名。依其願從水路還送之意。纔已草記蒙允。發關分付矣。卽見黃海水使黃宷狀啓。則以爲。漂到唐船。引入浦口之際。水滿船中。人物船卜。俱爲下陸。挾船一隻。隨風漂流。故今方推尋。而漂人皆以爲。大船生病。更難駕海。惟願從旱路還歸。依其願擧行事爲請。監司徐有寧狀啓。則以爲。水陸回送間。更爲問情。狀聞稟處爲辭矣。其間道臣狀聞。想已封發。而渠輩情願。必欲從陸路。則所傷船隻及船中卜物之難以運致者。一一從厚折價以給。其中可以運致者。以刷馬次次替送。而分付所經各道。定差員。着實護送。沿路供饋。守護禁雜人等節。各別申飭擧行。而令槐院撰出咨文。順付於今番節使之行。何如。傳曰。允。
정조 1년
申應顯。以禮曹言啓曰。下本曹東萊府使林鼎遠狀啓中。薩摩州指宿郡山川浦所居倭人二十八名入送事。書契詳考。問情辭緣。撰出下送之意。前已馳啓矣。漂倭中一名。物故埋瘞。以此緣由事。當擧論於書契中。令該曹添入下送事。傳曰。東萊府使狀啓草記。稟處事。命下矣。前因該府使狀啓。今此漂倭二十八名入送事書契。令該院已爲撰出下送矣。未及到付入給之前。漂倭一名。物故埋瘞云。更令該院。詳考狀啓辭意。急速撰出書契。別定禁軍。罔夜下送。而前下送書契。則還爲上送事。竝以分付。何如。傳曰。允。